Englynion i Ifor Hael
gan Dafydd ap Gwilym

O haelder, fy ner, fy Nudd - a'm eurgaer, 
A'm eurgarw hael am fudd, 
Afar yw, gaethryw gythrudd, 
Ofer un wrth Ifor udd. 

O ddewredd hoywgledd, hyglaer - ymadrodd, 
A medru treio aer, 
O fawrgyrch hylithr, f'eurgaer, 
Ofer dau wrth Ifor daer. 

O ddoethineb, neb nid nes ataw - Ffranc
Nog o Ffrainc i Fanaw, 
I fwrw dadl swrth oddi wrthaw
Ofer dri wrth Ifor draw. 

O ufudd-dawd, ffawd a ffydd - a chiried, 
A charu ei brydydd, 
Ofer bedwar, rwyddbar rydd, 
Wrth Ifor, araith Ofydd. 

O fonedd, trasedd, trasyth - yw ei ffon, 
A ffyniant aml dilyth, 
O weilch digel wehelyth, 
Ofer bymp wrth Ifor byth. 

O gryfder, fy ffŵr ffyrf erddyrn, - eurdeg
Yn dwyn eurdo h‘yrn, 
Ofydd cad a faidd cedyrn, 
Ofer chwech wrth Ifor chwyrn. 

O degwch, brifflwch brafflyw - urddedig, 
Pendefig rhyfyg rhyw, 
Ei fardd wyf,o ddwfn ystryw
Ofer saith wrth Ifor syw. 

O ddisymlrwydd swydd,, gyfansoddwr - bardd, 
Enaid beirdd a'u clydwr, 
Afar brwydr i fwrw bradwr, 
Ofer wyth wrth Ifor ŷr. 

O gampau gorau a garaf - ar ŷr, 
Eryraidd y'i barnaf, 
O roddion aml a rhwyddaf, 
Ofer naw wrth Ifor naf. 

O wychder, fy nŵr un arial - â Ffwg, 
Morgannwg mur gynnal, 
O fwrw dyn, fwriad anial, 
Ofer deg wrth Ifor dal.  
 
Dafydd ap Gwilym
Cerddi Caeth
Englynion